《探梅过西湖》
宋代·郑安恭

郊坰一到眼偏明，古寺寂无钟磬声。
共上篮舆寻胜事，独先冠盖愧双旌。
探梅载酒成幽趣，纵步登山喜晚晴。
自顾遨头最衰老，不才何幸守边城。

作者简介：郑安恭，高宗绍兴间知邵州（《永乐大典》卷二二六三引《邵阳志》）、肇庆府（清同治《广东通志》卷一五）。三十一年（一一六一），为广南东路转运使（清雍正《广东通志》卷二六）。孝宗乾道元年（一一六五）为广西提刑（《宋会要辑稿》兵一九之一六）。